b"\n_START_ARTICLE_\nJaime Lannister\n_START_SECTION_\nConcepci\xc3\xb3 i disseny\n_START_PARAGRAPH_\nEn Jaime es presenta com un astut guerrer, orgull\xc3\xb3s i arrogant, d'actitud provocadora. Capa\xc3\xa7 de ser cavaller\xc3\xb3s i encantador, per\xc3\xb2 tamb\xc3\xa9 cruel i despietat a vegades. \xc3\x89s un home menyspreat per la gent de Ponent per assassinar el rei a qui jur\xc3\xa0 defensar i tots neguen que tingui honor, i encara que ell tract\xc3\xa0 que no li afect\xc3\xa9s, s\xc3\xad que l'afecta. Malgrat el seu amor a la cavalleria i al combat, no en t\xc3\xa9 pels afers de govern, on mostra des\xc3\xaddia i indifer\xc3\xa8ncia per a disgust del seu pare, que pretenia que es convert\xc3\xads en hereter seu a Roca Casterly._NEWLINE_Els seus viatges amb la Brienne de Tarth l'influ\xc3\xafren m\xc3\xa9s del que va pensar en un comen\xc3\xa7ament, per la creen\xc3\xa7a gaireb\xc3\xa9 ing\xc3\xa8nua d'ella en els valors de la cavalleria. Per\xc3\xb2 sobretot la p\xc3\xa8rdua de la seva m\xc3\xa0, que representa la p\xc3\xa8rdua de l'\xc3\xbanic que l'identificava (les seves capacitats com espadatx\xc3\xad), i caigu\xc3\xa9 en una profunda depressi\xc3\xb3. Amb el temps intent\xc3\xa0 desenvolupar la m\xc3\xa0 esquerra per ser capa\xc3\xa7 d'utilitzar-la igual que la dreta, per\xc3\xb2 mai no ho aconsegu\xc3\xad del tot.\n_START_SECTION_\nAbans de la saga\n_START_PARAGRAPH_\nEn Jaime fou el primer fill de Lord Tywin Lannister, Senyor de Roca Casterly i Guardi\xc3\xa0 d'Occident, essent germ\xc3\xa0 bess\xc3\xb3 de la Cersei Lannister. Des de nens, en Jaime i la Cersei foren inseparables i \xc3\xa0dhuc arribaren a ser sorpresos experimentat amb llurs cossos. Quan llur mare s'adon\xc3\xa0 els separ\xc3\xa0 i els prohib\xc3\xad tornar a fer-ho. La seva mare mor\xc3\xad donant a llum a llur germ\xc3\xa0 Tyrion, que result\xc3\xa0 ser un nan deforme. En Jaime fou l'\xc3\xbanic de la seva fam\xc3\xadlia que arrib\xc3\xa0 a professar amor i afecte gen\xc3\xbai envers el seu germ\xc3\xa0, a difer\xc3\xa8ncia del seu pare i germana._NEWLINE_Essent jove fou enviat com a patge del senyor de la Casa Crakehall i tamb\xc3\xa9 lluit\xc3\xa0 contra la Germandat del Bosc Reial, essent armat cavaller per un llegendari espadatx\xc3\xad de Ponent, ser Arthur Dayne. En tornar a casa, la seva germana Cersei li digu\xc3\xa9 que el seu pare pretenia casar-lo amb Lysa Tully, aix\xc3\xad que recoman\xc3\xa0 a en Jaime unir-se a la Gu\xc3\xa0rdia Reial per evitar el casament i aix\xc3\xad estar prop d'ella, a la qual cosa ell accept\xc3\xa0. Tanmateix, els plans sortirien malament per a ells quan en Tywin renunci\xc3\xa0 al seu c\xc3\xa0rrec com a M\xc3\xa0 del Rei i torn\xc3\xa0 a Roca Casterly amb la Cersei. En Jaime s'adon\xc3\xa0 que el rei Aerys II Targaryen nom\xc3\xa9s l'havia acceptat a la Gu\xc3\xa0rdia Reial amb l'objectiu d'ofendre en Tywin, de qui estava profundament gel\xc3\xb3s._NEWLINE_En Jaime fou testimoni de com el rei descendia m\xc3\xa9s i m\xc3\xa9s en la bogeria. Observ\xc3\xa0 com es desencadenava la Rebel\xc2\xb7li\xc3\xb3 de Robert i fou l'\xc3\xbanic Gu\xc3\xa0rdia Reial que romangu\xc3\xa9 tot el temps prop del rei Aerys, com una manera d'evitar que el seu pare s'un\xc3\xads als rebels. Quan la guerra comen\xc3\xa7ava a estar perduda per als Targaryen, el rei Aerys orden\xc3\xa0 amagar grans quantitats de foc valyri\xc3\xa0 sota Port Reial amb la intenci\xc3\xb3 d'encendre'l quan arribessin els rebels. Per evitar aquest genocidi, en Jaime assassin\xc3\xa0 el rei Aerys quan li deman\xc3\xa0 que mat\xc3\xa9s el seu pare (que estava saquejant Port Reial) i despr\xc3\xa9s elimin\xc3\xa0 tots els piromants. Quan l'Eddard Stark arrib\xc3\xa0 a prendre possessi\xc3\xb3 del Tron de Ferro per a en Robert Baratheon, es trob\xc3\xa0 en Jaime assegut. Lord Stark recoman\xc3\xa0 a en Robert enviar en Jaime a la Gu\xc3\xa0rdia de la Nit per trencar els seus vots, per\xc3\xb2 en Robert el perdon\xc3\xa0 i en Jaime continu\xc3\xa0 servint a la Gu\xc3\xa0rdia Reial. A partir d'aquest moment seria conegut amb el malnom de \xc2\xabMatareis\xc2\xbb._NEWLINE_Per consolidar l'alian\xc3\xa7a del Tron de Ferro i la Casa Lannister, en Robert es cas\xc3\xa0 amb la Cersei. Durant els anys de regnat d'en Robert, en Jaime i la Cersei mantingueren relacions incestuoses freq\xc3\xbcents que donaren com a fruit tres fills: Joffrey, Myrcella i Tommen.\n_START_SECTION_\nJoc de trons\n_START_PARAGRAPH_\nEn Jaime forma part de la comitiva que viatja a Hiv\xc3\xa8rnia per nomenar Lord Eddard Stark com a M\xc3\xa0 del Rei. Durant la seva estada a Hiv\xc3\xa8rnia, en Jaime i la Cersei s\xc3\xb3n descoberts per en Bran Stark mantenint relacions sexuals, de manera que en Jaime el llan\xc3\xa7\xc3\xa0 des del capdamunt de la torre per evitar que els descobrissin. En Bran no mor, per\xc3\xb2 qued\xc3\xa0 tolit de per vida._NEWLINE_Ja a Port Reial, Lord Stark observa que la influ\xc3\xa8ncia de la Cersei en en Robert envers en Jaime \xc3\xa9s decisiva: per influ\xc3\xa8ncia seva, en Robert nomen\xc3\xa0 en Jaime Guardi\xc3\xa0 d'Orient i tamb\xc3\xa9 intent\xc3\xa0 que el nomen\xc3\xa9s M\xc3\xa0 del Rei. Arran de l'intent d'assassinat d'en Bran Stark, la Catelyn Stark, dona d'en Ned Stark, arresta en Tyrion Lannister acusant-lo de l'intent d'homicidi. En Jaime i els seus homes embosquen en Lord Stark als carrers de la capital, maten els seus homes i deixen ferit Lord Eddard. En Jaime fuig posteriorment de Port Reial per unir-se al seu pare que reuneix un ex\xc3\xa8rcit amb el qual envair les Terres dels Rius en repres\xc3\xa0lia per l'arrest d'en Tyrion. En Jaime dirigeix els ex\xc3\xa8rcits Lannister que vencen els ex\xc3\xa8rcits dels rius i assetgen Aig\xc3\xbcesdolces._NEWLINE_En Robb Stark, en adonar-se de l'arrest del seu pare, reuneix un ex\xc3\xa8rcit d'homes del nord i part del sud. Els homes del nord derroten en Jaime i el seu ex\xc3\xa8rcit a la Batalla del Bosc Xiuxiuejant, on en Jaime \xc3\xa9s capturat despr\xc3\xa9s d'eliminar cinc homes. \xc3\x89s mantingut captiu a Aig\xc3\xbcesdolces mentre \xc3\xa9s nomenat en abs\xc3\xa8ncia com Lord Comandant de la Gu\xc3\xa0rdia Reial per ordre del nou rei Joffrey Baratheon.\n_START_SECTION_\nXoc de reis\n_START_PARAGRAPH_\nEls Lannister efectuen intents per alliberar en Jaime, que es troba viatjant captiu amb l'ex\xc3\xa8rcit del nord. En Tyrion Lannister, nova M\xc3\xa0 del Rei en funcions, envia homes per alliberar-lo, per\xc3\xb2 fracassa, per aix\xc3\xb2 en Jaime \xc3\xa9s tancat a Aig\xc3\xbcesdolces. En Robb Stark rebutja tornar en Jaime a canvi de les seves germanes, Sansa i Arya. Quan la Catelyn Stark s'adona de la mort dels seus fills Bran i Rickon envia la Brienne de Tarth per interrogar en Jaime.\n_START_SECTION_\nTempestes d'espases\n_START_PARAGRAPH_\nLa Catelyn envia en Jaime sota la cust\xc3\xb2dia de la Brienne de Tarth per enviar-lo a Port Reial i intercanviar-lo per les seves filles. De cam\xc3\xad escapen d'una emboscada preparada per homes de la Casa Ryger, per\xc3\xb2 cauen presoners de la Companyia Auda\xc3\xa7 de Vargo Hoat, que ara lluiten pels homes del nord despr\xc3\xa9s de trair els Lannister. El mateix Vargo Hoat ordena que amputin la m\xc3\xa0 dreta d'en Jaime. En Jaime i la Brienne s\xc3\xb3n traslladats a Harrenhal, que es troba en mans d'en Roose Bolton._NEWLINE_Sense la seva m\xc3\xa0 dreta, en Jaime perd la seva capacitat de lluita, i amb ella, les seves ganes de viure. La Brienne l'insta que visqui per venjar-se'n i per la seva fam\xc3\xadlia. Mentre tots dos estaven en un bany, en Jaime li confessa per qu\xc3\xa8 assassin\xc3\xa0 el rei Aerys II Targaryen, essent la primera persona a qui li ho explica. Despr\xc3\xa9s de parlar amb Lord Bolton, ell es compromet a alliberar-lo sempre que l'absolgui a ell de la p\xc3\xa8rdua de la seva m\xc3\xa0. En Jaime \xc3\xa9s enviat a Port Reial mentre la Brienne roman a Harrenhal sota la cust\xc3\xb2dia de la Companyia Auda\xc3\xa7, que quedaren sota el control del basti\xc3\xb3 per ordre d'en Roose Bolton. Tanmateix, en Jaime torna a Harrenhal i rescata la Brienne, que estava lluitant contra un \xc3\xb3s per a diversi\xc3\xb3 de la Companyia Auda\xc3\xa7._NEWLINE_Arriben a Port Reial despr\xc3\xa9s de la mort del rei Joffrey. En Jaime ha de salvar la Brienne de les acusacions d'en Loras Tyrell que la culpava de l'assassinat d'en Renly Baratheon. En Jaime arriba al Gran Septe de Baelor i es retroba amb la Cersei, mantenint relacions davant del cad\xc3\xa0ver d'en Joffrey. Tanmateix, la seva relaci\xc3\xb3 amb la Cersei ja no \xc3\xa9s la mateixa, per les experi\xc3\xa8ncies que visqu\xc3\xa9 juntament amb la Brienne que han influ\xc3\xaft en la seva personalitat. En Jaime es nega a renunciar a la Gu\xc3\xa0rdia Reial i tornar a Roca Casterly, tal com li demana el seu pare Lord Tywin. La Brienne part aleshores a buscar la Sansa Stark i en Jaime li d\xc3\xb3na la seva espasa d'acer valyri\xc3\xa0, a la qual la Brienne d\xc3\xb3na el nom de Guardajuraments._NEWLINE_En Tyrion \xc3\xa9s arrestat acusat d'assassinar el rei Joffrey. En Jaime rebutja creure que sigui culpable i obliga en Varys que alliberi el seu germ\xc3\xa0. Tots dos s'acomiaden i en Jaime li confessa que la Tysha, la prostituta amb la qual en Tyrion es cas\xc3\xa0 un cop, realment l'estimava i no era prostituta. Furi\xc3\xb3s, en Tyrion colpeja en Jaime i afirma ser el responsable de la mort d'en Joffrey (cosa que \xc3\xa9s mentida) i que la Cersei s'ha estat allitant amb el seu cos\xc3\xad Lancel i amb els germans Kettleblack. En la seva fugida, en Tyrion assassina Lord Tywin."